Med stor forargelse i stemmen erklærede TV 2-nyhedsværten, at det netop nu vrimler med folk på Pusher Street på Christiania, »der hver dag helt åbenlyst handler hash til Roskilde Festival«. Men politiet er ingen steder at se.

Det var tophistorien tirsdag aften i både 19-nyhederne og 22-nyhederne: TV 2 har afdækket narkotikahandlens lyssky ruter. Der går tilsyneladende en uforstyrret hashtrafik direkte fra fristaden i København til en dyrskueplads syd for Roskilde. Og det til trods for, at dansk lov forbyder både at sælge, købe og indtage hash. Et stærkt anstødeligt problem, lød det til. I hvert fald på journalisterne.

Over ti minutter rullede nyhedsmusklen TV 2 sagens ubestridelige fakta frem: Ingen ved, hvor mange festivalgæster der ryger hash, og ingen ved, hvor meget omsætning de skaber på Pusher Street. Men det må dreje sig om en del, kunne man forstå.

Klip til Christiania. Eller lidt derfra, hvor TV 2’s reporter – måske fornuftig nok– havde placeret sig. Her fortalte den ene glade festivalgæst efter den anden, hvor meget ’røgelse’ de havde købt, og hvor lidt de havde set til politiet imens. Ergo kan man handle hash helt uforstyrret. Tjek.

Klip til Roskilde Festivalen. Her havde en anden TV 2-reporter netop gået en tur i campingområdet, og han kunne med alvor i blikket konkludere: »Der bliver røget rigtig meget hash.«

På unikke optagelser kunne TV 2 endda dokumentere, hvordan en festivalvagt låner en lighter ud, der bliver brugt til at antænde en ’joint’. Ergo kan man åbenlyst ryge hash på festivalen. Tjek.

Konfrontation

Så var det om at konfrontere kilderne. I 22-nyhederne prøvede værten at appellere til festivalgæsternes moral: »De unge risikerer at støtte organiseret kriminalitet i milliardklassen. Er det overhovedet et tema derude?« Nej, lød det overraskende svar. Folk var åbenbart ikke taget på musikfestival for at diskutere organisationsmønstre i narkokriminaliteten. I 19-nyhederne havde værten fat i en talsmand for festivalen: »Hvorfor skal Roskilde Festival være sådan en kæmpe rygebule?«

Talsmanden forsøgte at forklare, at det jo også var et samfundsansvar, og hvad festivalen selv gjorde, men blev til sidst afbrudt af værten: »Men der er jo stadig masser, der ryger.«

Og det har han jo ret i. Både i tirsdags, i går og i dag.